Razmišljanja i komentar na hrvatsku poljoprivredu za vrijeme pandemije COVID-19

Proteklih tjedana od kada traje kriza uzrokovana koronavirusom SARS-CoV-2, naglo smo suočeni s nekim novim iskustvima koja do nedavno nismo mogli ni zamišljati. Razne restrikcije koje su nam nametnute, u svrhu naše sigurnosti, zasigurno su nas potaknule na razmišljanje. Moja osobna razmišljanja uglavnom su usmjerena na ona životna pitanja koja sad često čujemo, a tiču se naše budućnosti i suživota s novim virusom koji se širi čitavom planetom. Naravno, jedno od tih bitnih pitanja je hrana, tj. proizvodnja, kupovina te njena konzumacija. Još uvijek se ne mogu oteti dojmu i strahu onog dana kada sam ušla sa sestrom u trgovački centar i vidjela prazne police povrća i voća i prazne vitrine bez mesa. Strah i panika prošli su nakon par dana jer hrane ima i hrane će biti, ali mi nije prolazila misao iz glave i često sam se zapitala: „Nije li ovo pravo vrijeme da Hrvatska prestane uvoziti svu tu hranu i da se okrenemo vlastitoj proizvodnji, našem selu i našim OPG-ovima?“ Poznato je da velike krize generiraju promjene i katarze pa baš zato u ovome svemu vidim priliku da se nešto promijeni po tom pitanju. Smatram da Hrvatska ima kapacitete i reljefnu konfiguraciju da prehrani svoju populaciju. Također smatram da bi trebala biti neovisna i samodostatna što se tiče proizvodnje hrane koliko god je to moguće. Naravno, teško je zaobići uvozni lobi i svu regulativu EU koju smo potpisali i na koju smo pristali kao zemlja članica, ali smatram da Vlada RH mora pronaći neko rješenje da pomogne i zaštiti hrvatske proizvođače hrane. Puno je tu posla i treba uvesti reda i u tržnice i u OPG-ove, kontrolirati prekupce, kvalitetu proizvoda, regulirati nekontrolirani uvoz i razne certifikate. Osim toga i mi potrošači postali smo nekako razmaženi u današnjem potrošačkom društvu pa bez imalo razuma biramo kada ćemo, što i odakle kupovati. Tako jedemo paradajz u siječnju, a grožđe u svibnju. Hoću reći, iako postoji plastenička kontrolirana proizvodnja van sezone, da bi trebali možda više jesti sezonsko voće i povrće, nekako smatram da je zdravije. No, to je neki ideal koji je teško provediv među ljudima..

Često sa svojom obitelji razmišljam i razgovaram o ovoj i sličnim temama i mi sami imamo ideje za neki oblik vlastite proizvodnje hrane, možda i OPG-a u budućnosti te još kojekakvih zamisli. Mislim da je to pravi put i nadam se da će ova novonastala situacija s pandemijom promijeniti nešto u Hrvatskoj što se tiče proizvodnje hrane, baš na tragu mojih komentara. Ponavljam, kao što sam već navela, da su globalne promjene, a često i katastrofe, upravo katalizator promjena koje dugo stoje „u zraku“ i valjda čekaju baš na njih. Možda će, uz puno truda i volje, ali i sreće, i ovaj put tako završiti.